34. schôdza NR SR - 2.deň - A. dopoludnia - B. popoludní 1
Dátum: 2021-06-30
Poslanec: Saková, Denisa (-)
Druh vystúpenia: Vystúpenie v rozprave

266. Vážený pán predsedajúci, vážené kolegyne, kolegovia, poslanci z opozície, koalície, vážená slovenská vláda, poslanci za stranu HLAS – sociálna demokracia iniciovali zvolanie tejto mimoriadnej schôdze s jediným bodom, ale myslíme si, že je to jeden z najdôležitejších bodov programu od februárových volieb v roku 2020. A ten bod je odvolanie ministra financií Igora Matoviča z funkcie. Za rok a štvrť jeho vládneho dobrodružstva sme tu počúvali veci o novom začiatku, o reštarte tohto začiatku, o vláde pre ľudí, ako aj o druhej šanci, ktorú potrebujeme dostať od ľudí, o zmene, ktorú Slovensko potrebuje. Ale je to oveľa ťažšie, ako ste si to predstavovali. A skôr, ako prejdem k hodnoteniu toho, čoho sme boli svedkami na Slovensku za toto obdobie, rada by som pripomenula slová, ktoré tu Igor Matovič adresoval nám, vtedajším koaličným poslancom, pred vyše piatimi rokmi. A tieto slová zneli, že toľko pekných viet a myšlienok našiel v programovom vyhlásení vlády a koľko sľubov a fráz sa vtedy napočúval a ako nie sú dôležité slová a papier, ale ako sú dôležité ľudia a skutky, ktoré politici robia. Rozprával z opozičných lavíc, ako nie sme popísaný papier, nepopísaný papier, a preto má obrovské obavy pre Slovensko. No dnes treba povedať, že už ten nepopísaný papier nie je ani Igor Matovič. Dnes už celé Slovensko vie, čo môžme od neho očakávať. Po dlhých rokoch v opozícii ste konečne mohli ukázať, aké skutky, aké výsledky práce pre ľudí viete dosiahnuť, ako si predstavujete vládnutie, ako si predstavujte zmenu na Slovensku, ktorú ste tak radi vykrikovali nielen v pléne Národnej rady, ale ktorú ste tak radi obhajovali aj na uliciach. A vaše skutky hovoria za všetko. Nie slová, ktorými ste vedeli kritizovať v opozícii, pretože tak to v živote aj chodí. Kritizovať je ľahké, ale pracovať a prinášať výsledky je oveľa, oveľa náročnejšie. Dnes už vidia občania Slovenska tragické následky a výsledky vašej práce a nanešťastie mnohých z nich sa už tieto výsledky vašej práce dotkli priamo. To, čo ste predviedli za rok aj štvrť vášho vládnutia, si nevedel nikto predstaviť ani v najhoršom sne. Nezvládnutá pandémia s tisíckami mŕtvych, vojna medzi bezpečnostnými zložkami štátu, rekordné zadlžovanie krajiny, nezamestnanosť, ktorá už atakuje 8 % a desaťtisíce skrachovaných podnikateľov, ktorí márne čakali a čakajú na pomoc tejto vlády. Chaos a nekompetentnosť, tak by sme mohli charakterizovať vaše politické pôsobenie v exekutíve. A to sú slová, ktoré vystihujú nielen vašu vládu, ale aj terajšiu vládu, ktorú nazývame druhou vládou Igora Matoviča. Vidíme to všetci, opozícia, médiá a najmä občania, ktorí to musia všetko znášať v tomto kritickom období, a vizitka práce Igora Matoviča je priam tragická. Pre Slovensko ako také, ako ho vnímajú v zahraničí, ale najmä pre našich ľudí a sú to práve ľudia, ktorí každý deň v práci, vo svojich rodinách a vo svojich životoch pociťujú tieto následky vášho vládnutia. Dobrá vláda je v podstate ako zdravie človeka, kým ho máme, sotva si ho uvedomujeme, no keď ho však stratíme, neprejde deň, kedy to nepocítime my alebo naši blízki. A preto výsledky vašej práce pociťujú negatívne občania každý deň vo svojich životoch a vystavujú vám účet, pretože dôvera v prvú vládu Igora Matoviča sa za rok takmer vyparila. Za rok Igor Matovič sa stal najnedôveryhodnejším slovenským politikom. Druhej vláde Igora Matoviča, kde je ministrom financií, dôveruje len 17 % ľudí. A práve najsilnejšou vizitkou vašej vlády je skutočná podpora alebo nepodpora ľudí. Tých ľudí, s ktorými ste v opozičných laviciach tak radi organizovali v uliciach Slovenska rôzne pochody a demonštrácie, a dnes sa bojíte pred týmito ľuďmi aj ukázať. Ani nemusíte, lebo v podstate predlžovaním núdzového stavu ste ich rozhorčenie nad vaším spôsobom vládnutia vedeli v uliciach iba umlčať. Čo však neviete umlčať a čo však ľudia vedia a čo si ľudia myslia, je to, že vyše 600-tisíc podpisov v rekordne krátkom čase pod petíciou za skrátenie funkčného obdobia súčasnou, súčasnou, súčasného parlamentu je najsilnejšou vizitkou tejto vlády. Je tu obrovský odpor a znechutenie naprieč celým Slovenskom, od západu na východ, od severu na juh, od Slovákom, Maďarov a od ostatných príslušníkov iných národnostných menšín. Všetci vám vystavujú zrkadlo vášho vládnutia a to je veľmi nelichotivé. Chlieb a hry bola známa fráza starorímskych vládcov na utlmenie nespokojnosti ľudí. Žiaľ, obidve vlády Igora Matoviča za posledný rok aj štvrť nedokázali dať ľuďom ani ten chlieb, tak sa v duchu tohto sloganu rozhodli iba dať občanom aspoň tie hry – hry na spravodlivosť, hry na boj proti korupcii. Ale ani to ste pri svojej neskúsenosti nezvládli, skončilo to vykopávaním dverí, skončilo to kajúcnikmi, ktorí si lietajú súkromnými lietadlami do Dubaja a z Dubaja, a skončilo to silnými podozreniami, že kajúcnici vypovedajú podľa objednávok operatívcov, vyšetrovateľov a možno aj prokurátorov, skončilo to vojnou v bezpečnostných zložkách a vojnou vo vlastných radoch. Ale, žiaľ, skončilo to aj s mŕtvymi vo väzniciach. Táto vládna moc má dni spočítané, ale tým mŕtvym to už nevráti život. Nedávno sme tu odvolávali ministerku spravodlivosti pani Kolíkovú, ktorá koalíciu podržala vo vláde napriek silným podozr... ktorú koalícia podržala vo vláde napriek silným podozreniam z prepojenia na korupciu a následne presne ten Igor Matovič priznal v rozhovore pre Aktuality, citujem: „Som presvedčený, že je to podvod pri kúpe a predaji, teda podvod v hodnote 30 mil. eur. A je to aj podvod v prospech dlhoročného spoločníka jej brata a myslím si, že Kolíková o tom dobre vedela.“ Z čoho vyplýva, že najväčší bojovník proti korupcii priznáva, že ministerka spravodlivosti v jeho vláde a v terajšej vláde, antikorupčnej vláde, je podľa neho sama zapojená do korupcie. Presne tá ministerka, ktorá má proti korupcii bojovať, ona je sama korupčníčka. Myslím si, že toto je svetový unikát. Vážení kolegovia, dnes tu bude žiadať Igor Matovič poslancov o dôveru, o dôveru, ktorú v očiach slovenských občanov už dávno stratil, nie vinou opozície, nie vinou médií, ale vinou samého seba, vinou jeho neprofesionálneho riadenia krajiny, vinou jeho rozhodnutí, vinou, ktorú stratil v dôsledku vyvolávaním, vyvolávania hádok a neustálym hádzaním viny na niekoho iného popri vlastných zlyhaniach. Preto spolu s mojimi kolegami zo strany HLAS – sociálna demokracia budem hlasovať jednoznačne za vyslovenie nedôvery Igorovi Matovičovi. Ako povedal Igor Matovič sám pred vyše piatimi rokmi, „nie sú podstatné slová, ale skutky“ a pri tých sám fatálne zlyhal. A preto mám veľkú obavu o Slovensko nielen ja, ale aj všetci moji kolegovia. Slovensko potrebuje zmenu a tieto slová, si myslím, že sú dnes oveľa aktuálnejšie ako pred rokom alebo piatimi rokmi. A Slovensko potrebuje určite zodpovednú zmenu. Ďakujem veľmi pekne.